**LAVA: vienuolikos metų sukaktį asociacija pasitinka su didesniu tvarumo ekspertų ratu ir naujomis iniciatyvomis**

Lietuvos atsakingo verslo asociacija (LAVA) – nacionalinė tvaraus verslo ekosistemos kūrėja rugpjūčio pabaigoje paminėjo vienuoliktąsias įkūrimo metines. Daugiau nei dešimtmetį veikianti asociacija siekia skatinti tvaraus verslo vystymąsi, kurti partnerystes, stiprinti kompetencijas ir burti tvarumo specialistus.

Šių metų pradžioje per visuotinį narių susirinkimą buvo išrinkta nauja asociacijos valdyba. Jos nariais perrinkti trys prieš tai LAVA valdybos narių pareigas ėję ekspertai, kiti keturi nauji nariai išrinkti iš gausaus kandidatų į LAVA valdybą būrio. Kandidatuoti buvo kviečiami ne tik asociacijos nariams atstovaujantys asmenys, bet visi tvarumo ekspertai ir entuziastai. Valdybos pirmininke jau trečią kadenciją tapo advokatų profesinės bendrijos „Triniti Jurex“ partnerė advokatė Jurgita Judickienė.

„LAVA esu jau ilgą laiką ir matau jos pozityvią transformaciją bei svarbą tvarumo ekspertų bendruomenėje, tvaraus verslo ekosistemoje. Džiugu, kad susidomėjimas LAVA auga, nuolat pritraukiame naujų narių. Itin iškalbingas pastarojo meto faktas – 32 kandidatai į šiųmečius valdybos rinkimus. Labai vertinu savo ir LAVA bendrystę, džiaugiuosi naujomis pažintimis, turtingu turiniu ir esu tikra, kad dar daug metų LAVA bus tvarumo temą įprasminanti organizacija“, – mintimis dalijosi J. Judickienė.

Didžiąją dalį valdybos sudaro nepriklausomi nariai, matantys šios veiklos svarbą. Pasak LAVA valdyboje esančio UAB „Investicijų ir verslo garantijos“ (INVEGA) tvarumo srities vadovo Tado Kavaliausko, darbas valdyboje padeda dalintis ir įgyti vertingų tvarumo žinių. Asociacijos unikalumas – gebėjimas suvienyti skirtingų tipų organizacijas, leidžiantis geriau suprasti įvairių sektorių specifiką ir jiems keliamus tvarumo reikalavimus. Jo nuomone, tai suteikia galimybę prisidėti įgyvendinant tvaresnės Lietuvos viziją.

Metų pradžia atnešė naujovių ne tik į asociacijos administraciją. Nuo pavasario LAVA, vienijanti įmones bei organizacijas, kurioms rūpi aplinkos apsauga, socialinė atsakomybė ir geroji įmonių valdysena, prisijungti kaip individualius narius pakvietė ir fizinius asmenis, t. y. visus, dirbančius tvarumo srityje ir atitinkančius narystės kriterijus: tuos, kurie nori dalytis asmeniniu laiku, žiniomis ir kompetencijomis. Šia galimybe jau pasinaudojo net dešimt tvarumo ekspertų iš įvairių Lietuvos miestų.

Į LAVA gali įstoti fiziniai asmenys, turintys bent 2 metų profesinę darbo patirtį, susijusią su tvarumo valdymu versle, arba turintys tvaraus verslo, tvariųjų finansų ar kitų susijusių sričių aukštąjį išsilavinimą. Visi individualūs nariai įsipareigoja aktyviai prisidėti prie LAVA projektų, renginių ir iniciatyvų viešinimo, yra pasirengę dalintis patirtimi su kitais LAVA nariais ir taip skatinti bendradarbiavimą ir puoselėti tvarumo profesionalų bendruomenę.

„Džiaugiuosi matydama, kaip per pastaruosius 11 metų nuosekliai auga LAVA narių skaičius: tai rodo vis stiprėjantį Lietuvos verslo bendruomenės siekį tapti tvaresniems. Vienydama dideles, vidutines, mažas įmones ir individualius narius, LAVA formuoja tvirtą tvaraus verslo ekosistemą, ne tik prisidedančią prie atsakingos ekonomikos plėtros, bet ir nustatančią naujus standartus, drąsiai vedančius šalies verslo sektorių tvarumo keliu“, – sakė LAVA nepriklausoma valdybos narė, VšĮ Aplinkos apsaugos instituto vykdomoji direktorė, tvarumo ekspertė Nino Inasaridze.

Prie asociacijos kiekvieną mėnesį prisijungia ne tik individualių narių, bet ir po vieną ar kelis tikruosius ir (ar) asocijuotus narius. Pasak LAVA nepriklausomos valdybos narės, UAB „Audifina“ tvarumo projektų vadovės, EFRAG DRCF (Skaitmeninės atskaitomybės konsultacinio forumo) narės Daivos Dėdinienės, LAVA vienija daug tvarumo idėjomis gyvenančių žmonių ir verslų, todėl tai ideali vieta dalytis patirtimi su bendraminčiais ir pasisemti įkvėpimo ateities darbams. Kartu LAVA veikloje dalyvaujantys šios srities ekspertai užsiima ir švietėjiška veikla, tad ši narystė suteikia prieigą prie aktualios informacijos, žinių šaltinio.

Kad taptų dar atviresnė ir skatindama tvarumo ekspertų bendravimą bei bendradarbiavimą, asociacija jau vasarą į savo organizuojamus renginius pradėjo kviesti ne tik LAVA narius, bet visus norinčius daugiau sužinoti apie nagrinėjamas temas bei organizuojamus vizitus pas LAVA narius.

Daug dėmesio sulaukė liepą surengti teminiai pusryčiai „Bendrovių tvarumo atskaitomybės direktyvos nuostatų perkėlimas į nacionalinę teisę“ ir rugpjūtį Vilniaus televizijos bokšte vykęs renginys „Tvarumas 170 m aukštyje“. Rugsėjį asociacija kviečia į dar vieną įtraukiantį vizitą „Ką veikia traukiniautojai tvarumo srityje?“.

Daugiau informacijos apie Lietuvos atsakingo verslo asociaciją, jos veiklą ir renginius galima rasti asociacijos svetainėje [www.atsakingasverslas.lt](http://www.atsakingasverslas.lt/).